钦定古今图书集成/理学汇编/字学典/第099卷 > 崔元伯
## 钦定古今图书集成/理学汇编/字学典/第099卷 > 崔元伯

按《魏书》本传：“崔元伯，清河东武城人。祖悦、父潜，并有
才学之称。元伯少有儁才，太祖素闻其名，引见与语，
悦之，以为黄门侍郎，赐爵白马侯。太宗即位，进爵为
公，赠司空，谥文贞。元伯善草隶行押之书，为世模楷。
元伯祖悦，与范阳卢谌并以博艺著名。谌法锺繇，悦
法卫瓘，而俱习索靖之草，皆尽其妙。谌传子偃，偃传”
子邈，悦传子潜，潜传元伯。世不替业，故魏初重崔、卢
之书。又元伯之行押，特尽精巧，而不见遗迹。元伯父
潜，为兄浑诔手笔草本，延昌初，著作佐郎王遵业买
书于市而遇得之。计诔至今，将二百载，宝其书迹，深
藏秘之。武定中，遵业子松年以遗黄门郎崔季舒，人
多摹拓之。